kardosdrur/scandi-wiki huggingface dataset:
E-3 Sentry

Boeing E-3 Sentry er et amerikanskbygget fly, der fungerer som flyvende kommandocentral med AWACS.

Flyet, der er en videreudvikling af den civile Boeing 707-320, er let genkendeligt med den meget store radar-"tallerken" på ryggen. Med denne radar kan flyveren se 360 grader rundt i horisonten og se mere end 400 kilometer ud til alle sider. Flyet kan på samme tid opdage og følge mål i såvel luften som på havet.

NATO råder også over et antal af disse fly, som flyves af blandede besætninger fra hele NATO. Radarteknikere m.m. fra Flyvevåbnet indgår også i disse besætninger.

Royal Air Force råder også over et antal E-3 Sentry, som med jævne mellemrum overflyver og besøger Danmark.

E-3 Sentry har spillet en vital rolle i Golfkrigen, kampene på Balkan samt en række andre væbnede konflikter, hvor der har været behov for at få luftherredømmet eller blot et totalt overblik over luftrummet i et givet område.

Brugere 
 
 34 E-3A/B/C (reelt kun 33 efter et styrt i 1995)
 
 7 stk E-3D
 
 4 stk E-3F
  NATO
 18 stk E-3A (faktisk kun 17 efter et styrt i 1996)
 
 5 stk E-3A

Eksterne henvisninger 

 Boeing E-3 Sentry 
 USAF E-3 Sentry
 RAF E-3 Sentry 
 Airforce Technology E-3 Sentry 
 FAS E-3 Sentry

Se også 
 AWACS

AWACS-fly
Boeing-fly
Militærfly fra USA
4-motors jetfly
Nils Dacke

Nils Dacke (død 1543) var en smålandsk storbonde, der var leder af bondeopstanden Dackefejden i det sydlige Sverige i 1542-43. Opstanden var mod den svenske kong Gustav Vasa og var den mest omfattende og alvorlige borgerkrig i Sveriges historie. Kongen var nær blevet væltet.

Gustav Vasa var kommet til magten i spidsen for en bondehær i 1523. Han havde fastslået Sveriges uafhængighed fra Danmark (se Kalmarunionen) og gjort protestantismen til statsreligion. Småland lå på grænsen mellem Sverige og Danmark og var hårdt ramt af Gustav Vasas forbud mod grænsehandel. Desuden førte den hårdhændede måde, som kirken blev reformeret på, og det stigende skattetryk til megen utilfredshed blandt de fattige bønder. Allerede i 1536 blev Nils Dacke dømt ved en lokal domstol for at have slået kongens foged ihjel; ifølge dommen fik han en bøde på ti okser.

Oprøret begyndte i juni 1542 med mord på flere fogeder og skatteopkrævere. Gustav Vasa undervurderede bøndernes militære evner og sendte sine tyske lejesoldater for at slå oprøret ned. Landsknægtene var dog uvant med kampe i de uvejsomme skove og led store tab. Dacke havde udtænkt defensiv taktik, der gjorde det muligt for bønderne at anvende deres armbrøster af stål med stor effekt. Dackes succes var med til at sprede oprøret til det sydlige Vestre  og Østre Gøtaland. Situationen var så alvorlig, at kongen var tvunget til at indlede fredsforhandlinger, og den 8. november blev en etårig våbenhvile underskrevet. Under våbenhvilen var Dacke de facto-leder af det sydlige Sverige; han afslog tilbud om støtte fra de tyske hertuger Albrecht af Mecklenburg og Frederik af Pfalz. Han genindførte den katolske kirke og genåbnede grænsehandlen i de områder, der var under hans kontrol.

I januar 1543 brød kongen våbenhvilen og sendte en ny og større hær ind i det oprørske område. Der var blevet propaganderet til fordel for kongen for at få befolkningen over på hans side. Nils Dacke selv var blevet overmodig efter sine successer og mødte i marts kongens hær i et bravallaslag. De uddannede soldater, der nu kæmpende på deres egne betingelser, knuste bondehæren, og Dacke blev alvorligt såret. Efter nederlaget var oprøret stort set slut, og Dacke blev fredløs. Han blev skudt og dræbt i 1543 på grænsen mellem Småland og Blekinge (og Sverige og Danmark) under et forsøg på at undslippe kongens lejesoldater. Selv om Dacke ikke blev henrettet, blev hans lig skåret i stykker og dele fremvist på steder, som havde støttet ham under oprøret; blandt andet blev hans hoved placeret på en pæl på galgebakken i Kalmar. Gustav Vasa beordrede udslettelse af hele Dackes familie, men var mildere mod dem, der havde overgivet sig. Dermed var det svenske rige igen samlet.

Som følge af krigen blev kongen mere forsigtig, når han havde med sine undersåtter at gøre. Afhængigheden af udenlandske lejesoldater blev nedtonet til fordel for soldater af svensk herkomst (mange blev rekrutteret i Småland). Det blev fundamentet for Sveriges militære succeser.

Eksterne henvisninger 

Nordisk Familjebok, Uggleupplagan, bind 5 (1905), sp. 1047-1049; opslag: Dacke, Niels

Personer fra Sverige
Nina Persson

Nina Persson (født 6. september 1974 i Örebro, Sverige) er forsanger i den svenske popgruppe The Cardigans. Hun har også optrådt solo, og udgivet et album som A Camp.

Persson er gift med den amerikanske komponist og musiker Nathan Larson. Hun synger nogle af teksterne til hans sange på soundtrackene til Todd Solondz' film Palindromes og den australske film Little Fish.

Persson havde sin debut som skuespiller i filmen Om Gud Vill fra 2006.

Eksterne henvisninger 

 

Sangere fra Sverige
Personer fra Örebro
Nøgle

En nøgle til en lås bruges til at forhindre uvedkommende adgang til steder, hvor man ikke ønsker åben adgang, både i det private og det offentlige rum. Specielt kan nævnes steder, der rummer fare, hemmelige informationer osv.

Brugen af låse med nøgler kan spores mange hundrede år tilbage, blandt andet i det gamle Kina har man fundet meget tidlige låsemekanismer, ligesom man i middelalderen brugte låse til byporte, kyskhedsbælter og meget andet.

I dag låses mange ting af, både bygninger, biler, skabe, pladser, skraldebøtter og alt, hvad fantasien ellers kan vise, at folk måske gerne vil have adgang til.

Typisk skelnes mellem en hængelås og en dørlås, hvor hængelåsen kan flyttes efter behov, mens dørlåsen er indbygget i eller ved siden af døren. Gennem tiden har mange dygtiggjort sig i at forfalske nøgler eller dirke mindre avancerede låse op, hvorfor udviklingen af nye nøglesystemer er i fortsat udvikling, både hvad angår nye nøgletyper og hvad angår alternativer til traditionelle nøgler. Således anvender man mange steder i virksomheder nøglekort eller nøglebrikker, der med en magnetstrimmel eller en chip låser en dør op, når den rigtige pinkode indtastes.

Galleri 

 
Teknologi
Rullepølse

Rullepølse er kød som er saltet i en lage, rullet sammen med krydderier, kogt og presset i en rullepølsepresse.
Kødet er slag af svin, okse eller lam. 

Rullepølse bruges skiveskåret som pålæg.

Pålæg
Mad fra Danmark
Smørrebrød
Ángel Parra

Ángel Parra (født 1943 i Valparaíso, Chile, død 11. marts 2017) var en chilensk folkemusiker. Han var søn af den chilenske musiker Violeta Parra.

Som helt ung rejste han rundt i landet med sin mor, hvor han lærte bonde- og folkesange fra hele landet. I 1960'erne optrådte han i La peña de los Parra, hvor han mødte Víctor Jara og præsenterer ham for Violeta Parra.

På grund af sine politiske holdninger blev han efter militærkuppet mod Salvador Allende i 1973 interneret på Estadio Chile og senere i koncentrationslejren i Chacabuco.

Han flygtede senere i eksil til Mexico og Frankrig, hvor han oprettede netværk af eksilchilenere for at gøre verden opmærksom på militærdiktaturets brutalitet og brud på menneskerettighederne.

I 1989 vendte han tilbage til Chile for at deltage i grundlæggelsen af det spæde chilenske demokrati, hvor han officielt støttede socialistpartiets kandidat.

Eksterne henvisninger 

 Angel Parras hjemmeside  (spansk)

Musikere fra Chile
Personer fra Valparaíso
Vimmerby

Vimmerby er hovedby i Vimmerby kommune, Kalmar län, Småland, Sverige.

Vimmerby er en af Sveriges ældste byer og fik sandsynligvis sine byrettigheder allerede i 1300-tallet. Storgatan har stadig sin middelalderlige linjeføring, og i centrum er flere unikke træhuse bevarede.

På den anden side af Stångåen mødtes landevejen mellem Kalmar og Stockholm med landeveje fra Vimmerby og Eksjö. Man skulle altså krydse en bro for at komme til Vimmerby, der lå uden for det egentlige landevejsknudepunkt, men her lå kirken, og Vimmerby blev derfor en central by.

Astrid Lindgrens forfatterskab har bragt mange turister med sig på grund af familieparken Astrid Lindgrens Värld, der ligger i byen. Lönneberga, som er kendt fra bogen "Emil fra Lönneberg" ligger nær Vimmerby. Den fiktive by Lillköping, som er hjemsted for Lindgrens Kalle Blomkvist, skulle efter sigende være inspireret af Vimmerby.

Ekstern henvisning 

 Officiel hjemmeside
Punta Arenas

Punta Arenas er en chilensk havneby og er hovedstad i regionen Magallanes og Antártica Chilenaes.

Byen har ca. 130.000 indbyggere og ligger lige ud til Magellanstrædet. Før åbningen af Panamakanalen i 1914 var byen et omdrejningspunkt i skibsfarten mellem Stillehavet og Atlanterhavet. Punta Arenas er verdens sydligst beliggende by, der har over 100.000 indbyggere. Den sydligeste by på over 50.000 indbyggere er Ushuaia i Argentina mens den sydligeste by stadig ligger i Chile og hedder Puerto Willams.

Byer i Chile
Havnebyer
Danmark 92

Danmark 92, der igen havde rødder tilbage til organisationen Århus 89, senere Århus 92, var en bredt sammensat organisation, som blev stiftet d. 1. december 1991 et halvt år før folkeafstemningen om Maastricht-traktaten. Danmark 92 havde det ene formål at arbejde for et nej til Maastricht-traktaten og havde på forhånd besluttet at nedlægge sig selv efter folkeafstemningen. Denne beslutning blev effektueret.

Medstiftere var blandt andet Drude Dahlerup og Niels I. Meyer.

Danmark 92 lavede et papir forud for 2. juni folkeafstemningen om Maastricht-traktaten, som blandt andre Jens-Peter Bonde stod bag. Dette papir indeholdt en række krav. En del af disse krav blev senere en del af grundlaget for Det Nationale Kompromis den 27. oktober 1992 indgået af folketingspartier på Christiansborg. Det Nationale kompromis blev til de senere fire forbehold eller undtagelser fra Maastricht-traktaten.

Flere tidligere aktive i Danmark 92 var med til at danne Junibevægelsen.

92
Etableret i 1991
Estruplund

Estruplund er en hovedgård som ligger i Estruplund Sogn i Norddjurs Kommune.

Estruplund var oprindelig navnet på en skov i Estrup Sogn. Den tilhørte sammen med det meste af sognet i sluningen af det 15. århundrede hr. Erik Ottesen Rosenkrantz. 1499 udlagde han skoven og godset til sin afdøde søn Holgers børn. Det er formodentlig dette gods, som blev oprindelsen til Hovedgården Estruplund. Hovedbygningen er opført 1863 og ombygget i 1916.

Estruplund Gods er på 479 hektar med Tørslevgård

Ejere af Estruplund 
 (1609-1612) Anders Jørgensen Friis
 (1612-1625) Eske Brock
 (1625) Elisabeth Eskesdatter Brock gift Lykke
 (1625-1655) Frands Lykke
 (1655-1661) Kaj Lykke
 (1661-1662) Kronen
 (1662-1663) Peder Nielsen Gad
 (1663-1668) Peder Nielsen Gads dødsbo
 (1668-1678) Knud Jensen 
 (1678-1680) Maren Jensdatter Hammel gift Jensen
 (1680-1684) Johan Rantzau
 (1684-1712) Laurids Eriksen Wraae
 (1712-1723) Else Eskildsdatter gift Wraae
 (1723-1744) Jacob Kaalund
 (1744-1745) Jacob Kaalunds dødsbo
 (1745-1750) Hans Eilersen Steenfeldt
 (1750-1765) Hans Vincentsen Tørsleff
 (1765-1783) Laurits Christian Hansen Tørsleff
 (1783-1785) Anna Margrethe Schifter gift Tørsleff
 (1785-1787) Christoffer Møller
 (1787-1791) Hans Adolf Møller
 (1791-1806) greve Preben Brahe Schack
 (1806-1825) Johan Caspar Mylius
 (1825-1853) Sigismund Wolff Veith de Mylius
 (1853-1854) Hans Müller / Frederik Buchwald
 (1854-1899) Johan Christian Buchwald
 (1899-1902) Sparekassen Bikuben
 (1902-1911) Just Henrik Krieger
 (1911-1912) Christian Frederik Lehrman
 (1912-1942) Valdemar Krieger
 (1942-2000) Oluf Krieger von Lowzow
 (2000-) Klavs Krieger von Lowzow

Kilder 

J. P. Trap: Danmark 5.udgave, Kraks Landbrug

Herregårde i Norddjurs Kommune
Herregårde i Randers Amt
Det Nationale Kompromis

Det Nationale Kompromis er en aftale indgået den 27. oktober 1992 for at bringe dansk Europapolitik ud af det dødvande, der var blevet skabt i kølvandet på den danske vælgerbefolknings afvisning af Maastricht-traktaten (50,7% nej, 49,3% ja, deltagelse 83,1%) ved folkeafstemningen den 2. juni 1992.

Aftalen om det Nationale Kompromis blev indgået imellem Socialdemokratiet, Socialistisk Folkeparti, Det Radikale Venstre, Det Konservative Folkeparti, Venstre, Centrum-Demokraterne og Kristeligt Folkeparti. Aftalen indeholdt en række forbehold til traktatteksten inden for følgende områder:
 Retlige og indre anliggender (Retsforbehold)
Afskaffelse af dette forbehold har været til folkeafstemning i 2015. Vælgerne stemte nej til at afskaffe det.
EU's fælles sikkerheds- og forsvarspolitik (Forsvarsforbeholdet)
Forsvarsforbeholdet blev afskaffet ved en folkeafstemning den 1. juni 2022.
 Unionsborgerskabet
 Fælles mønt (ØMU's tredje fase)
Afskaffelse af dette forbehold har været til folkeafstemning i 2000. Vælgerne stemte nej til at afskaffe det.

Aftalens konsekvenser 
Aftalen fik egentlig retlig effekt, da den blev tiltrådt som en protokol af stats- og regeringslederne på Det Europæiske Råd i Edinburgh i december samme år. Protokollen benævnes derfor Edinburgh-aftalen. Aftalen muliggjorde en ny folkeafstemning i Danmark den 18. maj 1993. Denne gang var resultatet et ja-flertal (56,7% ja, 43,3% nej, deltagelse 86,5%) for danske tiltræden til den Europæiske Union.

Det Nationale Kompromis var også indenrigspolitisk vigtigt i flere henseender. For det første indvarsledes det tætte samarbejde mellem Socialdemokratiet og Radikale Venstre, der kort efter skulle udmønte sig i næsten ni års regeringssamarbejde under Poul Nyrup Rasmussens ledelse. For det andet var der for Socialistisk Folkeparti tale om et brud med mange års direkte EU/EF-modstand.

Fodnoter

Litteratur

Eksterne henvisninger 

EU
Danmarks politik
Hersom Kirke

Hersom Kirke er beliggende i Hersom Sogn – Rinds Herred – Viborg Amt.

Kirken består af romansk kor og skib med våbenhus mod syd fra slutningen af 1800-tallet.

Det hævdes flere steder i nyere litteratur, at kirken er indviet i 1122. Men dette er ikke i overensstemmelse med kilderne (se nedenfor), som er flere århundreder yngre, og som samtidig angiver indvielsen til 1150 og at det skal være sket ved viborgbispen Eskild. Denne bisp blev imidlertid myrdet i Asmild Kirke i 1132, så ham kan det ikke være, og hvilken del af oplysningerne (om nogen af de to) er rigtige, lader sig ikke længere afgøre. Derfor kan året 1150 ej heller med sikkerhed angives som kirkens indvielsesår. Bisp Eskild følges 1133-1153 af Svend Svendsen.

I Pontoppidans Atlas 1767-81 nævnes, at Hersom Kirke skal være indviet Sankt Laurentii dag 1150 af viborgbispen Eskild. En indskrift herom på kirkens væg er forsvundet, og årstallet stemmer ikke med bispens levetid.. Kilden er øjensynlig et brev fra midten af 1500-tallet, hvor „Vi efterskrevne Hr. Ib Bygom, Provst og Sognepræst til Simested, Hr. Ib Sort, Sognepræst til Låstrup, Hr. Anders Ibsen, Sognepræst til Ulbjerg, Hr. Movrids Jensen, Sognepræst til Tostrup, og Hr. Jakob Pedersen, Sognepræst til Gjedsted, kundgør for alle med dette vort åbne Brev: År efter Guds Byrd 1548 på St. Jacobi Dag var vi forsamlede i Hersom Kirke på Guds Ords Vegne efter M. Jakob Skiønings, Superintendent til Viborg Stift, Befaling. Da fandt vi der for os udi en gammel Messebog skrevet udi Breden, Ord fra Ord, som her efter følger: Anno domini m c l [=1150] anden Dag sancti Laurentii, da blev Hersom Kirke vit af Biskop Eskil, som da var Biskop i Viborg […]“.

Der findes således ikke entydige kilder, som lader Hersom Kirke datere nærmere end hvad er tilfældet for hovedparten af vores romanske kvaderstens kirker, nemlig perioden 1050-1275. Danmarks eneste præcist daterede kirke af granitkvadre er fortsat Gjellerup Kirke ved Herning, som bærer årstallet 1140.

Referencer

Eksterne henvisninger 

 Hersom Kirke hos KortTilKirken.dk

Kirker i Viborg Kommune
Kirker i Viborg Stift
Kirker i Viborg Amt
GM Daewoo

GM Daewoo (지엠대우) er et sydkoreansk bilmærke ejet af General Motors, som profilerer sig med lave priser. Daewoo kom til Danmark i midten af 1990'erne med Daewoo Nexia og blev solgt gennem Nissans forhandlernet. Siden 2005 er Daewoos modeller blevet solgt med Chevrolet-mærke i Vesteuropa. I Sydkorea og Østeuropa bruges navnet dog fortsat. I Rumænien, Polen, Ukraine og Uzbekistan bygges modeller til hjemmemarkederne. Den uzbekiske fabrikant hedder UzDaewooAuto. I Ukraine sælges visse Daewoo-modeller under navnet ZAZ.

Modeller 
I 2005 valgte GM Daewoo at omdøbe deres biler til Chevrolet.
 Daewoo Matiz (Chverolet Spark, Pontiac Matiz)
 Daewoo Kalos (Chevrolet Kalos & Aveo, Pontiac Wave, Suzuki Swift+)
 Daewoo Gentra (Chevrolet Aveo, Pontiac Wave)
 Daewoo Lacetti (Chevrolet Optra & Lacetti, Suzuki Forenza, Buick Excelle)
 Daewoo Tosca (Chevrolet Epica, Holden Epica, Suzuki Verona)
 Daewoo Statesman (Holden Statesman, Chevrolet Caprice)
 Daewoo Rezzo (Chevrolet Rezzo & Tacuma)
 Daewoo Win-Storm (Chevrolet Captiva, Holden Captiva)
 Daewoo Damas
 Daewoo Nexia
 Daewoo Leganza
 Daewoo Lanos
 Daewoo Nubira
 Daewoo Tico

Se også 
 Daewoo Bus
 Tata Daewoo Commercial Vehicle

Ekstern henvisning 

 GM Daewoo
Slesvigsk gård

Den slesvigske gård eller sønderjyske gård er den dominerende gårdtype i Sønderjylland. Gårdens område strækker sig fra Egernførde i syd til Ribe i nord.

Den slesvigske gård er bredere end andre danske gårde. Gårdens indre huser både stald og beboelsesrum, adskilt af en gang eller en port. Beboelsesrummene består af køkken, pissel og dørns. Bygningens hovedlænge kan være suppleret med forskellige udlænger op til tre- eller firlængede anlæg eller tilbyggede lader i en vinkel eller krog (f.x. alsisk kroggård). I 1600-tallet fik mange stuehuse tilført udbygninger, som blev kaldt for korshuse. Facaderne er grundmurede og kan i nogle tilfælde være hvidkalkede. Tagene er traditionelt tækket med tagrør. Kendetegnet er også sprossevinduerne og valmede gavle. Hovedbygningen suppleres ofte med baghuse og stalde. I stedet for en gårdsplads udviklede sig en brogård. Forsiden (mod gaden) præges ofte af prydhaven, mens bagsiden præges af stalde og nyttehaven.

Den slesvigske gård er konstrueret som en enlænget gård, men der findes også tre- og firelængede gårde. Varianten ved vestkysten kaldes vestslesvigsk gård, i Nordfrisland kaldes den også for frisergården. Et særtræk ved de nordfrisiske gårde er de indvendige tagbærende stolper, der bar en højrem. Mod syd ses den nordtyske saksergård, hvor alt er samlet under et stort tag, og mod nord den firelængede gård. I det sydlige Sydslesvig ses den slesvigske gård ofte kombineret med elementer fra saksergården.

Litteratur 
 Historisk samfund for Sønderjylland: Sønderjylland A-Å, Aabenraa 2011, 
 Peter Dragsbo (red.): Haus und Hof in Schleswig und Nordeuropa, Heide 2008 (med resumeer på dansk)

Eksterne henvisninger 

 Kulturarvsstyrelsen: Vestslesvigske gårde 

Landbrugsejendomme
Bygninger, konstruktioner og anlæg i Sønderjylland (på tværs af landegrænser)
Jordbrug i Tyskland
Jordbrug i Danmark
August Dvorak

August Dvorak (5. maj 1894 – 10. oktober 1975) var uddannelsespsykolog og professor i uddannelse ved University of Washington i Seattle, Washington. Han og hans svoger, William Dealey, er bedst kendt for at have lavet Dvorak Simplified Keyboard i 1930'erne, der var et tastaturlayout, de søgte at erstatte QWERTY-tastaturet med. I 1940'erne udviklede han også et tastaturlayout til betjening med en enkelt hånd.

Sammen med William Dealey, Nellie Merrick og Gertrude Ford skrev han bogen Typewriting Behavior, der blev udgivet i 1936. Bogen, der nu ikke længere bliver trykt, er en dybdegående rapport om psykologien og fysiologien ved maskinskrivning.

August Dvorak var fjernt besægtet med den tjekkiske komponist Antonín Dvořák. Det er værd at bemærke at de to personer udtalte deres navne forskelligt, nemlig henholdsvist som  for Antonín Dvořáks navn og  for August Dvoraks amerikanske slægt.

August Dvorak og hans kone Hermione var gift i over 50 år. Han blev pensioneret fra den USAs flåde som ubådskaptajn og levede i sine senere år i Seattle, hvor han passede sin blomsterhave og sine blåbærbuske.

Eksterne kilder 
 Fotografi: August Dvorak og maskinskrivningskursus ved University of Washington, Seattle , 14. november 1932

Personer fra USA
Baobab

Baobab (Adansonia) er en slægt af tropiske træer inden for Katost-familien og er blandt verdens ældste træslægter, der fortsat eksisterer. Træet er kendetegnet ved, at det efter ca. 1.000 års levetid begynder at udhule sig selv. Verdens største baobab-træ findes i Sydafrika.  

Baobabtræet er et af verdens største træer, når det kommer til omkreds. Af de ni forskellige Adansonia-arter er de seks hjemmehørende (endemiske) på Madagascar, to i Afrika og en i Australien.

Eksterne henvisninger 

 Boab-træet leder os på sporet af de forhistoriske aboriginere. Videnskab.dk
 Baobab super fruit Informations about Baobab  og 
 baobab benefits  

Træer
Hypnotize

Hypnotize er det femte album fra System of a Down og anden del af dobbeltalbumet Mezmerize/Hypnotize. Det blev udgivet den 22. november 2005 seks måneder efter Mezmerize kom ud i butikkerne. Album coveret var lavet af genbrugt papir hvor der inde i det står: Vi har ikke længere brug for at fælde skove for at lave papir.

Hypnotize blev også udgivet som Dualdisc hvor man kunne se hvordan de lavede dobbelt albummet og musikvideoerne BYOB og Questions. 
Hypnotize debuterede på #1 på Billboard 200 den 22. november 2005. Albummet fik en guld og platinum af RIAA.
Det sidste nummer Soldier Side tilendegør Soldier Side – Intro som er på Mezmerize CD'en

Numre 
 "Attack"  (Lyrik af Malakian, Tankian: Musik af Malakian)  – 3:06
 "Dreaming"  (Lyrik af Malakian, Tankian: Musik af Malakian, Odadjian)  – 3:59
 "Kill Rock 'N Roll"  (Lyrik og Musik af Malakian)  – 2:27
 "Hypnotize"  (Lyrik af Malakian, Tankian: Musik af Malakian)  – 3:09
 "Stealing Society"  (Lyrik af Malakian, Tankian: Musik af Malakian)  – 2:57
 "Tentative"  (Lyrik af Malakian, Tankian: Musik af Malakian)  – 3:36
 "U-Fig"  (Lyrik af Malakian, Tankian: Musik af Malakian, Odadjian)  – 2:55
 "Holy Mountains"  (Lyrik af Malakian, Tankian: Musik af Malakian)  – 5:28
 "Vicinity of Obscenity"  (Lyrik af Tankian: Musik af Tankian, Malakian)  – 2:51
 "She's Like Heroin"  (Lyrik og Musik af Malakian)  – 2:44
 "Lonely Day"  (Lyrik og Musik af Malakian)  – 2:47
 "Soldier Side"  (Lyrik og Musik af Malakian)  – 3:40

Musikere 
 Serj Tankian – Vokal, keyboard
 Daron Malakian – Vokal, guitar
 Shavo Odadjian – Bas
 John Dolmayan – Trommer

Placering på hitliste

Album 
Billboard (Nord amerika)

Singler 
Billboard Music Charts (Nord amerika)

Eksterne henvisninger 
 Album lyrikker 

Album fra 2005
System of a Down-album
Not

Not har flere betydninger:

Not (fiskeri) – om en type garn
Not (træ) – om speciel udskæring til samling af brædder
Not (mekanik) – om lille låsemekanisme i bl.a. motorer

Se også
 NOT – en astronomisk kikkert ved La Palma observatoriet på de Kanariske Øer